15 Fa puo e ela kwa bokhutlong, sebui se tla tlhalosa gore jaanong ke nako ya go dira se Jesu a laetseng baaposetoloi ba gagwe gore ba se dire. Jaaka re tlhalositse kwa godimo, go tla dirisiwa ditshwantshetso tse pedi, senkgwe se se sa bedisiwang le beine e khibidu. Ditshwantshetso tseo di tla nna mo tafoleng gaufi le sebui. O tla umaka pego ya Baebele e e tlhalosang se Jesu a neng a se bua le go se dira fa a ne a tlhoma tiragalo eno. Ka sekai, re bala jaana mo pegong ya Mathaio: “Jesu a tsaya senkgwe mme, morago ga go rapela, a se ngathoganya mme, ya re a se naya barutwa ba gagwe, a re: ‘Tsayang, jang. Seno se kaya mmele wa me.’” (Math. 26:26) Jesu o ne a ngathoganya senkgwe se se sa bedisiwang e le gore a se fetisetse kwa baaposetoloing ba gagwe ba ba neng ba mo dikanyeditse. Mo pokanong ya Moranang 14, o tla bona go beilwe senkgwe se se sa bedisiwang mo dipoleiting, se ngathogantswe.